Moshon

Den reunion ………………………………………….. juli 2020

**Konsiderando:**

* ku artíkulo 29, promé insiso, di Areglo di Estado di Kòrsou (Arr. di Est.) ta reglá nombramentu i retiro pa medio di dekreto di minister-presidènt i sobrá minsternan, mientras ku artíkulo 30 di Arr. di Est. ta formulá e eksigenshanan pa nombramentu di minister i funshonnan inkompatibel ku esun di minister;
* ku den un kaso penal na 2019 relashoná ku un keho ku a ser entregà na Ministerio Públiko kontra di un mandatario, basá riba e Ordenansa riba Integridat di (kandidato pa) Minister (Ord. Integridat), Ministerio Públiko den un nota na prensa a duna di konosé, ku su investigashon pa ku ehekushon di Ord. Integridat a mustra ku gobièrnu no a aktua kuidadoso den tur kaso;
* ku e interpretashon di Ministerio Públiko ta revelá un peso desproporshonal riba lomba di formadó/minister-presidènt i di otro ministernan pa vigilá bon ehekushon di Ord. Integridat, ya ku e investigashon di formadó di kandidatonan pa minister ta konfidenshal i ku e otro ministernan no ta konosí ku informashon di sobrá ministernan;
* ku miembronan di Staten tampoko ta dispone di informashon di kada kandidato ministerial òf minister, i por lo tantu no tin e informashon nesesario pa por vigilá ehekushon di Ord. Integridat;
* ku riba su mes e Ord. Integridat no den tur kaso ta duna klaridat riba interpretashon di e lei, p’esei Ministerio Públiko mes ta konkluí, ku pa duna kontenido na e normanan di integritat den e Ord. Integridat, ku ta un lei relativamente resien, lo mester hiba un debate a korto plaso den Staten, den Konseho di Minister i dor di mandatarionan;
* ku seguidamente Korte Komun di Hustisia relashoná ku e mesun kaso di 2019 den su Veredikto di 22 òktober 2019, zaaknummer HAR 61/2019, ta remarká ku “na Hulanda, pa ku persekushon penal di mandatarionan, ta apliká un areglo separá, ku ta stipulá ku pa persekushon di delitonan den funshon (ambtsmidrijven) di un mandatario, e enkargo pa persekushon ta ser duná pa medio di un Dekreto di Rey (Koninklijk Besluit) of un desishon di Tweede Kamer, esta parlamento di Hulanda, konformé artíkulo 119 di Grondwet (Areglo di Estado Hulandes). Korte Komun di Hustisia ta remarká mas aleu, ku apesar ku nos Arr. di Est. no tin un areglo ku ta inkluí un stipulashon asina, lo por apliká na Kòrsou un areglo similar na esun di Hulanda, lokual ta nifiká ku no ta Ministerio Públiko so por marká un (kandidato pa)mandatario komo sospechoso pero mester kumplí ku por lo menos un otro órgano mas ta yega na indikashon di un (kandidato pa)minister komo sospechoso;
* ku esei ta probabel ku Korte Komun di Hustisia també ta rekonosé, ku pa persekushon penal di mandatarionan, mester tin un evaluashon previo profundo, mirando ku den otro partinan di Reino també, p.e. na St. Maarten, esaki por tuma lugá únikamente riba instrukshon di Korte Komun di Hustisia;
* ku den mesun rosea Raad voor de Rechtshandhaving, un órgano independiente na nivel di paisnan den Reino, den su relato: “Staat van de rechtshandhaving Curaçao 2018” ta remarká, ku e artíkulo ku ta stipulá ku un mandatario mester retirà (baha) na momentu ku esaki ser konsiderá sospechoso konforme Kódigo di Prosedimientu Penal, ta kontra di e prinsipio di inosensia i di derecho humano manera esaki ta ankrá den p.e. e Tratado Oropeo pa Derechinan Humano, mirando ku despues por resultá ku e mandatario a ser sospechá ilegalmente;
* ku ademas Raad voor de Rechtshandhaving ta pone interogatorio serio na e hecho ku e retiro obligatorio di un mandatario pa motibu di ta indiká komo sospechoso ta kontra di e prinsipio di konfiansa parlamentario, ku ta bisa ku un mandatario mester baha na momentu ku e no ta gosa mas di konfiansa di un mayoria di Parlamento i ku nos Arr. di Est., den kua a ankra e prinsipio aki, no a laga espasio pa regla e prinsipio di konfiansa parlamentario den otro leinan di país;
* ku tantu Raad voor de Rechtshandhaving komo Raad van Advies, ta enfátiko riba e ilegalitat di e stipulashon ku ta eksigí ku ta un mayoria kualifiká (gekwalifivceerde meerderheid) sopor trese kambio den e Ord. Integridat;
* ku di akuerdo ku ambos instansha, nos Arr. di Est. no ta duna espasio pa den un otro lei stipulá ku e lei enkuestion por ser adaptà of anulá un lei pa medio di un mayoria kualifiká so;
* ku Raad van Advies tantu den su konseho RvA no. RA/22-16-LV relashoná ku e Ordenansa pa instituí un Kamara di Presupuesto (Landsverordening Begrotingskamer) (zaaknummers 2016/012214 en 2016/016608) komo den su konseho RvA no. RA/03-19-DIV di 28 februari 2019 ta motivá su konseho, mustrando ku konformé artíkulo 112, insiso dos di nos Arr. di Est. ku ta nos konstitushon por ser kambiá únikamente pa medio di un mayoria kualitativo. Segun e Memoria di Splikashon di nos Arr. di Est., e eksigensha pisá aki ta pa motibu di e status konsitushonal importante di e Arr. di Est. Den e parti general di Memoria di Splikashon riba e Arr. di Est. tin poné komo punto di salida di e Arr. di Est., uniformidat konstitushonal den Reino. Grondwet di Hulanda i e Areglo di Estado di Aruba a para komo modelo pa nos Arr. di Est., segun Raad van Advies. Komparashon di nos Arr. di Est., speshalmente artikulo 56, insiso dos, ku ta similar na artikulo 67, insiso dos, di Grondwet Hulandes tin komo regla prinsipal ku desishonnan den parlamento ta ser tuma pa un mayoria simpel. Insiso un di e artikulo ta stipulá ku un mayoria ta mas ku mitar di e kantidat di asientonan den parlamento. Banda di e prinsipio ey, ta den algun kaso ekspepshonal so, reglá den Grondwet mes, ta pèrmití un mayoria kualitativo. Hulanda no konosé un lei otro for di Grondwet ku tin un stipulashon di mayoria kualitativo;
* ku Arr. di Est. segun su rango den nos estado no por ser konsidera meskos ku un ordenansa i ku dor di stipulá den un ordenansa ku esaki por ser kambia unikamente ku un mayoria kualitativo, ta pone esei na mes nivel ku Arr. di Est., algu ku segun Raad van Advies, no ta pèrmisibel ni deseabel;
* ku, meskos ta e kaso ku e base pa un kambio di lei pa regla e prosedura pa persekushon di mandatario ku un mayoria kualitativo, ku tambe ta reglá den artíkulo 123, insiso dos, di Areglo di Estado di St. Maarten, no den un ordenansa mes ku ta regla e prosedura;
* ku den e Ord. Integridat tampoko tin klaridat riba ponementu na distansha di interesnan di negoshi di un banda, ni di ‘nevenaktiviteiten’ i ‘nevenwerkzaamheden’ di otrobanda, ya ku pa aktividatnan i funshonnan ku por ser konsiderá ‘nevenactiviteit’ of ‘nevenwerkzaamheden ta eksigí solamente ku ta stòp ku eseinan (‘neerleggen’) i pa kua den e lei no tin niun prosedura formal stipulá, mientras ku pa ponementu di interesnan di negoshi riba distansha ta eksigí un deklarashon por eskrito, mientras ku tantu for di e palabranan ‘neerleggen’ of ‘op afstand zetten’ por derivá, ku e lei ta enserá ku e(kandidato pa) minister lo mester tabata aktivo pa ku e persona huridiko konserní;
* ku ni den literatura hurídiko (p.e. prof. dr. F.B.M Kunneman, Algemeen Dagblad 14 òktober 2019), ni den e Ord. Integridat tin un obligashon pa skrap un funshon for di registro komersial (KvK), mientras konformé e formulario pa e asina yama screening (MINISTERIELE REGELING MET ALGEMENE WERKING van de 2 november 2012, houdende vaststelling van het model van de schriftelijke verklaring, bedoeld in de artikelen 9, eerste lid, en 17, eerste lid, van de Landsverordening integriteit (kandidaat-) minister (AB 2012, 73) e kandidato mester mèldu aktividatnan i funshonnan ku e ta ehersiendo, esta den kua e ta aktivo, na e momentu ei i posibel benefisionan; i no aktividatnan i funshonnan ku un tempu den pasado leu e tabata ehersé òf funshonnan registrá;
* ku funshonnan i aktividatnan ku ya pa algun tempu e (kandidato pa) minister no ta aktivo, no ta forma parti di lokual mester mèldu durante e proseso di screening, ya ku eseinan ta di pasado i nò aktual;
* ku e posibel interpretashonnan pretu-blanku di e areglo riba e punto di ‘nevenfunctie’ i ‘nevenwerkzaamheden’ manera esaki ta den e Ord. Integridat no ta laga espasio pa un mandatario partisipá na aktividatnan polítiko di i den su propio partido polítiko i ku esei no por ta e intenshon, ni espírutu di e lei;
* ku e nesesidat pa revishon di Ord. Integridat pa e motibunan ariba ta nesesario;
* ku gobièrnu a laga un komishon di evaluashon investigà e Ord. Integridat ku a yega na proposishonnan similar na esnan deskribí ariba;

**ta disidí:**

* úrgi gobièrnu pa presentá un proposishon pa kambio di lei riba e Ord. Integridat ku por lo menos e siguiente komponentenan:
  1. un stipulashon ku persekushon di un mandatario por tuma lugá unikamente riba un petishon di Prokuradó General na Korte Komun di Hustisia di Kòrsou, St. Maarten i BES i despues di un instrukshon (‘bevel’) di Korte Komun;
  2. ku formadó/minister presidènt ta hasi un evaluashon di kada ‘nevenactiviteit’ i ‘nevenwerkzaamheden’ di un kandidato pa minister of un minister i ta disidí den kada kaso si esaki por ser kombiná ku e funshon di minister i ku lo publiká e funshon i aktividatnan ku keda aseptá;
  3. un simplifikashon di e proseso di screening di moda ku den un perido di máksimo 6 siman despues di e enkargo di formashon, por finalisá esaki;
* úrgi gobièrnu pa introduí un lei ku ta skrap artíkulo 29 di Ord. Integridat, mirando ku esaki ta enpugna di Areglo di Esado di Kòrsou i presentà den 6 siman un proposishon di lei pa skrap e artíkulo, despues di konseho di Raad van Advies;

**i ta pasa pa òrdu di dia.**